Googles Pixel 3 smartphone lanceres til oktober

Oktober bliver en vild måned for smartphone-fans. Google har annonceret, at deres Pixel 3 smartphone lanceres den 9. oktober ved et event i New York. Præcis en uge senere, den 16. oktober, lancerer Huawei sin Mate 20 ved et event i London.

Det hævdes at Google vil sende to forskellige modeller på markedet; Pixel 3 og Pixel 3 XL. De grundlæggende specifikationer er dog de samme for begge telefoner, nemlig:

Qualcomm Snaprdragon 845-chipset

4 gigabyte RAM

12-megapixel kamera

Dobbelt selfie-kamera

Trådløs opladning

På grund af de mange lækkede info og fotos, bliver det næppe en overraskelse hvordan Pixel-telefonen kommer til at se ud. XL-modellen har fået en notch skåret ud i den 6,2 tommer store skærm. Den almindelige 3’er har ikke nogen notch.

Sidste års Pixel-modeller fik stor ros for sine kameraer – ifølge DXOMark er det stadig det sjettebedste mobilkamera på markedet – men generelt oplevede brugerne problemer med modellerne. Blandt andet burn-in på OLED-skærmen, hastighedstab og kameradefekter. Det skulle nødigt ske igen i år.

Ingen af Pixel-modellerne har hidtil været (officielt) tilgængelige i Danmark, men med Google Assistant på dansk inden længe, er det muligt at 2018 bliver året, hvor de endelig kommer til landet.

Googles Pixel 3 smartphone lanceres til oktober